

REPUBLIKA HRVATSKA

ZAGREBAČKA ŽUPANIJA

GRAD IVANIĆ-GRAD

GRADONAČELNIK

KLASA: 024-05/23-10/2

URBROJ: 238-10-02/23-4

Ivanić-Grad, 6. veljače 2023.

**GRADSKO VIJEĆE GRADA IVANIĆ-GRADA**

**n/r predsjednika Gradskog vijeća g. Željka Pongraca**

**PREDMET: Prijedlog Odl****uke o osnivanju Kulturnoga vijeća Grada Ivanić-Grada**

Poštovani,

Temeljem članka 55. Statuta Grada Ivanić-Grada (Službeni glasnik Grada Ivanić-Grada, broj 01/21 i 04/22), gradonačelnik Grada Ivanić-Grada utvrdio je prijedlog

**O D L U K E**

**o** **osnivanju Kulturnoga vijeća Grada Ivanić-Grada**

Predlaže se predsjedniku Gradskog vijeća Grada Ivanić-Grada da prethodno navedeni prijedlog po potrebi dostavi nadležnom radnom tijelu Gradskog vijeća Grada Ivanić-Grada kako bi isto dalo svoje mišljenje odnosno iznijelo određeni prijedlog.

Za izvjestiteljicu na sjednici Gradskog vijeća određuje se Marina Šiprak, privremena pročelnica Upravnog odjela za lokalnu samoupravu, pravne poslove i društvene djelatnosti.

S poštovanjem,

GRADONAČELNIK:

Javor Bojan Leš, dr.vet.med.

Na temelju članka 20. stavka 4. Zakona o kulturnim vijećima i financiranju javnih potreba u kulturi (Narodne novine, broj 83/22) i članka 35. Statuta Grada Ivanić-Grada (Službeni glasnik Grada Ivanić-Grada, broj 01/21, 04/22), Gradsko vijeće Grada Ivanić-Grada na svojoj \_\_\_. sjednici održanoj dana \_\_\_\_\_\_\_\_\_ 2023. godine donijelo je sljedeću

**O D L U K U**

**o osnivanju Kulturnoga vijeća Grada Ivanić-Grada**

Članak 1.

Odlukom o osnivanju Kulturnoga vijeća Grada Ivanić-Grada (u daljnjem tekstu: Vijeće) uređuje se osnivanje i djelokrug rada Vijeća, broj, sastav, izbor i mandat članova Vijeća, razrađuju zadaće, način rada i prava članova Vijeća te uređuju druga pitanja značajna za rad Vijeća.

OSNIVANJE I DJELOKRUG RADA

Članak 2.

(1) Gradsko vijeće Grada Ivanić-Grada osniva Vijeće.

(2) Vijeće se osniva radi predlaganja ciljeva kulturne politike i mjera za njezino provođenje, a posebno radi predlaganja i stručnog vrednovanja programa i projekata javnih potreba u kulturi od interesa za Grad Ivanić-Grad, za koja se sredstva osiguravaju u proračunu Grada Ivanić-Grada, radi kontinuiranog praćenja i razmatranja stanja u pojedinim područjima umjetničkog i kulturnog stvaralaštva te radi ostvarivanja utjecaja kulturnih radnika i umjetnika na donošenje odluka važnih za kulturu i umjetnost.

Članak 3.

Vijeće je nadležno za sljedeća područja i djelatnosti:

- kulturne djelatnosti: arhivska djelatnost, muzejska djelatnost, knjižnična djelatnost, nakladnička i knjižarska djelatnost i audiovizualna djelatnost,

- kulturno-umjetničko stvaralaštvo: dramska i plesna umjetnost, glazbena i glazbeno-scenska umjetnost, književnost, vizualne umjetnosti, dizajn i arhitektura, interdisciplinarne i nove umjetničke i kulturne prakse, digitalna umjetnost i kulturno-umjetnički amaterizam,

- djelatnost zaštite, obnove i očuvanja kulturne baštine,

- transverzalna područja: međunarodna kulturna suradnja i mobilnost, dostupnost, pristup i sudjelovanje u kulturi, raznolikost kulturnih izričaja, poduzetništvo u kulturnim i kreativnim industrijama i digitalizacija u području kulture.

Članak 4.

(1) Slijedeći razvoj suvremene kulture, umjetnosti, kulturnih i kreativnih industrija, gradonačelnik Grada Ivanić-Grada može svojom odlukom osnovati prema potrebi i stručna povjerenstva.

(2) Povjerenstva iz stavka 1. ovoga članka čine imenovani članovi Vijeća i po potrebi dodatni stručnjaci.

(3) Na rad povjerenstva iz stavka 1. ovoga članka odgovarajuće se primjenjuju odredbe ove Odluke.

BROJ, SASTAV, IZBOR I MANDAT ČLANOVA VIJEĆA

Članak 5.

(1) Vijeće ima predsjednika i četiri člana.

(2) Za članove Vijeća imenuju se umjetnici, stručnjaci i kulturni radnici, s prebivalištem na području Grada Ivanić-Grada, istaknuti u područjima umjetnosti i kulture na području Grada Ivanić-Grada koji svojim dosadašnjim dostignućima i poznavanjem problema vezanih za utvrđivanje i provedbu kulturne politike mogu pridonijeti ostvarivanju ciljeva kulturne politike i mjera za njezino provođenje na području Grada Ivanić-Grada.

(3) U radu Vijeća sudjeluju bez prava odlučivanja i službene osobe upravnog odjela Grada Ivanić-Grada nadležnog za kulturu zadužene za područja rada Vijeća.

Članak 6.

(1) Gradonačelnik Grada Ivanić-Grada pokreće postupak imenovanja članova Vijeća javnim pozivom ustanovama u kulturi, umjetničkim organizacijama i udrugama te drugim pravnim i fizičkim osobama, sa sjedištem odnosno prebivalištem na području Grada Ivanić-Grada, koje obavljaju djelatnost u području kulture i umjetnosti za podnošenje pisanih i obrazloženih prijedloga kandidata za člana Vijeća, za područja rada Vijeća iz članka 3. ove Odluke.

(2) Javni poziv iz stavka 1. ovoga članka objavljuje se na mrežnim stranicama Grada Ivanić-Grada, a rok za podnošenje prijedloga ne može biti kraći od 15 dana od dana njegove objave.

(3) Na temelju prispjelih prijedloga, gradonačelnik Grada Ivanić-Grada odlukom imenuje predsjednika i članove Vijeća, vodeći računa o njihovoj stručnosti i ravnomjernoj zastupljenosti.

Članak 7.

(1) Članovi Vijeća imenuju se na četiri godine.

(2) Gradonačelnik Grada Ivanić-Grada razriješit će člana Vijeća i prije isteka vremena iz stavka 1. ovoga članka ako:

‒ podnese zahtjev za razrješenje,

‒ se protivno odredbi članka 10. ove Odluke nije izuzeo iz raspravljanja i odlučivanja, ‒ ne ispunjava ili neuredno ispunjava obveze utvrđene ovom Odlukom, Zakonom ili drugim propisima,

‒ svojim djelovanjem ili ponašanjem narušava ugled Vijeća ili Grada Ivanić-Grada,

‒ je pravomoćno osuđen za kazneno djelo.

(3) Prijedlog za pokretanje postupka razrješenja na temelju stavka 2. podstavaka 2. do 5. ovoga članka mogu podnijeti i predlagatelji člana Vijeća iz članka 6. stavka 1. ove Odluke.

(4) Član Vijeća stavlja mandat na raspolaganje ako prestane mandat gradonačelniku Grada Ivanić-Grada koji je donio odluku o njegovu imenovanju.

ZADAĆE, NAČIN RADA I PRAVA ČLANOVA VIJEĆA

Članak 8.

Vijeće u svom radu:

‒ stručno vrednuje i ocjenjuje programe i projekte prijavljene na javni poziv za financiranje javnih potreba u kulturi Grada Ivanić-Grada,

‒ predlaže kriterije vrednovanja programa i projekata,

‒ posebno razmatra mjere za poticanje i promicanje profesionalnoga kulturnog i umjetničkog stvaralaštva i kulturnog amaterizma te gradonačelniku predlaže mjere za njihovo unaprjeđenje,

‒ posebnu pozornost posvećuje promicanju kulturnog i umjetničkog stvaralaštva u inozemstvu, kao i mjerama koje omogućuju javnosti s područja Grada Ivanić-Grada da se upoznaje s priznatim vrijednostima i suvremenim nastojanjima u umjetnosti i kulturi drugih naroda, po potrebi uspostavljajući vezu i međusobnu razmjenu mišljenja,

‒ polazeći od potreba u kulturi i umjetnosti svih manjina, marginaliziranih i ranjivih skupina društva, posebnu pozornost posvećuje promicanju njihovih potreba u kulturi, kao i njihovu stvaralaštvu te potiče promicanje dijaloga, kulturne raznolikosti i uključivosti.

Članak 9.

(1) Vijeće donosi Poslovnik o radu.

(2) U postupku vrednovanja programa i projekata pristiglih na javni poziv za financiranje javnih potreba u kulturi Grada Ivanić-Grada Vijeće nakon provedenog postupka pregleda pristiglih prijava dostavlja upravnom odjelu Grada Ivanić-Grada nadležnom za kulturu svoj prijedlog koji sadrži popis programa i projekata s predloženim iznosom financijske potpore.

Članak 10.

(1) Član Vijeća dužan je izuzeti se iz raspravljanja i odlučivanja ako je:

‒ predlagatelj programa i projekta koji je predmet rada Vijeća pravna osoba u kojoj je on ili s njim povezana osoba vlasnik, dioničar, imatelj udjela, član upravljačkog ili nadzornog tijela pravne osobe, ravnatelj ili drugi voditelj poslovanja te pravne osobe

‒ on ili s njim povezana osoba u ugovornom ili drugom odnosu s predlagateljem programa i projekta.

(2) Povezane osobe u smislu stavka 1. ovoga članka su srodnik po krvi u ravnoj liniji, a u pobočnoj liniji do četvrtog stupnja zaključno, bračni ili izvanbračni drug, životni partner ili neformalni životni partner te posvojitelj ili posvojenik, partner – skrbnik ili osoba pod partnerskom skrbi.

(3) Svi članovi Vijeća dužni su potpisati izjavu o nepristranosti i povjerljivosti te izjavu o nepostojanju sukoba interesa kojom potvrđuju da će procjenjivati samo one prijedloge u vezi s kojima nemaju nikakve materijalne ili druge interese.

Članak 11.

(1) Javnost rada Vijeća ostvaruje se objavljivanjem zapisnika o radu Vijeća na mrežnim stranicama Grada Ivanić-Grada.

(2) Članovi Vijeća s prebivalištem izvan mjesta rada Vijeća imaju pravo na naknadu putnih troškova i troškova smještaja kada prisustvuju sjednicama Vijeća.

(3) Članovi Vijeća imaju pravo na naknadu za svoj rad.

(4) Visina naknade iz stavka 3. ovoga članka utvrđuje se u iznosu koji pripada članovima radnih tijela gradonačelnika Grada Ivanić-Grada.

ZAVRŠNE ODREDBE

Članak 12.

Stručne, administrativne, tehničke i druge poslove potrebne za rad Vijeća obavlja upravni odjel Grada Ivanić-Grada nadležan za kulturu, a sredstva za rad Vijeća osiguravaju se u proračunu Grada Ivanić-Grada.

Članak 13.

Ova Odluka stupa na snagu osmoga dana od dana objave u Službenom glasniku Grada Ivanić-Grada.

REPUBLIKA HRVATSKA

ZAGREBAČKA ŽUPANIJA

GRAD IVANIĆ-GRAD

GRADSKO VIJEĆE

KLASA: Predsjednik Gradskog vijeća:

URBROJ:

Ivanić-Grad, \_\_\_\_\_\_\_\_\_\_ 2023. Željko Pongrac, pravnik kriminalist

|  |  |
| --- | --- |
| **PREDMET:** | Prijedlog Odluke o osnivanju Kulturnoga vijeća Grada Ivanić-Grada |
| **PRAVNI TEMELJ:** | Na temelju članka 20. stavka 4. Zakona o kulturnim vijećima i financiranju javnih potreba u kulturi (Narodne novine, broj 83/22) i članka 35. Statuta Grada Ivanić-Grada (Službeni glasnik Grada Ivanić-Grada, broj 01/21, 04/22) |
| **STRUČNA OBRADA:** | Upravni odjel za lokalnu samoupravu, pravne poslove i društvene djelatnosti |
| **NADLEŽNOST ZA DONOŠENJE:** | Gradsko vijeće Grada Ivanić-Grada |

**OBRAZLOŽENJE:**

Pravni temelj za donošenje ove Odluke su odredbe članka 20. stavka 4. Zakona o kulturnim vijećima i financiranju javnih potreba u kulturi (Narodne novine, broj 83/22).

Kulturna vijeća su stručna savjetodavna tijela koja se osnivaju sukladno Zakonu o kulturnim vijećima i financiranju javnih potreba u kulturi (Narodne novine, broj 83/22) za pojedina područja umjetničkog i kulturnog stvaralaštva radi predlaganja ciljeva kulturne politike i mjera za njezino provođenje, ostvarivanja utjecaja kulturnih djelatnika i umjetnika na razvoj kulture i umjetnosti, a posebice za predlaganje i stručno vrednovanje programa i projekata od interesa za Republiku Hrvatsku ili od interesa za jedinice lokalne i područne (regionalne) samouprave, za koja se sredstva osiguravaju iz državnog proračuna Republike Hrvatske i proračuna jedinica lokalne i područne (regionalne) samouprave.

Kulturna vijeća kontinuirano prate i razmatraju stanje u pojedinim područjima umjetničkog i kulturnog stvaralaštva, daju prijedloge za poticanje njihova razvitka i unaprjeđivanja, predlažu ciljeve kulturne politike i mjere za njihovo provođenje, stručne podloge i mišljenja te obavljaju i druge poslove sukladno Zakonu.

Kulturna vijeća jedinica lokalne i područne (regionalne) samouprave se osnivaju za područje županije i grada koji ima više od 10.000 stanovnika.

Akt o osnivanju kulturnoga vijeća, kojim se utvrđuje djelokrug, broj članova, zadaće, način rada i odlučivanja, donosi predstavničko tijelo jedinice lokalne i područne (regionalne) samouprave, a akt o imenovanju predsjednika i članova kulturnoga vijeća donosi izvršno tijelo jedinice lokalne i područne (regionalne) samouprave.

Župan, gradonačelnik i općinski načelnik osiguravaju obavljanje stručnih, administrativnih, tehničkih i drugih poslova, kao i sredstva potrebna za rad kulturnoga vijeća.

Ovom Odlukom, radi predlaganja ciljeva kulturne politike i mjera za njezino provođenje, a posebno radi predlaganja i stručnog vrednovanja programa i projekata javnih potreba u kulturi od interesa za Grad Ivanić-Grad, za koja se sredstva osiguravaju u proračunu Grada Ivanić-Grada, radi kontinuiranog praćenja i razmatranja stanja u pojedinim područjima umjetničkog i kulturnog stvaralaštva te radi ostvarivanja utjecaja kulturnih radnika i umjetnika na donošenje odluka važnih za kulturu i umjetnost, sukladno Zakonu o kulturnim vijećima i financiranju javnih potreba u kulturi (Narodne novine, broj 83/22), osniva se Kulturno vijeće Grada Ivanić-Grada.

Kulturno vijeće Grada Ivanić-Grada je nadležno za sljedeća područja i djelatnosti:

- kulturne djelatnosti: arhivska djelatnost, muzejska djelatnost, knjižnična djelatnost, nakladnička i knjižarska djelatnost i audiovizualna djelatnost,

- kulturno-umjetničko stvaralaštvo: dramska i plesna umjetnost, glazbena i glazbeno-scenska umjetnost, književnost, vizualne umjetnosti, dizajn i arhitektura, interdisciplinarne i nove umjetničke i kulturne prakse, digitalna umjetnost i kulturno-umjetnički amaterizam,

- djelatnost zaštite, obnove i očuvanja kulturne baštine,

- transverzalna područja: međunarodna kulturna suradnja i mobilnost, dostupnost, pristup i sudjelovanje u kulturi, raznolikost kulturnih izričaja, poduzetništvo u kulturnim i kreativnim industrijama i digitalizacija u području kulture.

Kulturno vijeće Grada Ivanić-Grada ima predsjednika i četiri člana koji se imenuju na vrijeme od četiri (4) godine. Za članove Vijeća imenuju se umjetnici, stručnjaci i kulturni radnici, s prebivalištem na području Grada Ivanić-Grada, istaknuti u područjima umjetnosti i kulture na području Grada Ivanić-Grada koji svojim dosadašnjim dostignućima i poznavanjem problema vezanih za utvrđivanje i provedbu kulturne politike mogu pridonijeti ostvarivanju ciljeva kulturne politike i mjera za njezino provođenje na području Grada Ivanić-Grada.

Javnost rada Kulturnoga vijeća Grada Ivanić-Grada ostvaruje se objavljivanjem zapisnika o radu na mrežnim stranicama Grada Ivanić-Grada.

Članovi Kulturnoga vijeća Grada Ivanić-Grada imaju pravo na naknadu za rad sukladno odluci gradonačelnika Grada Ivanić-Grada.

Sredstva za provedbu ove Odluke osigurana su u proračunu Grada Ivanić-Grada za 2023. godinu.

Slijedom navedenoga, Gradskom vijeću Grada Ivanić-Grada predlaže se usvajanje ove Odluke.