

REPUBLIKA HRVATSKA

ZAGREBAČKA ŽUPANIJA

GRAD IVANIĆ-GRAD

GRADONAČELNIK

KLASA: 024-05/23-10/2

URBROJ: 238-10-02/23-2

Ivanić-Grad, 6. veljače 2023.

**GRADSKO VIJEĆE GRADA IVANIĆ-GRADA**

**n/r predsjednika Gradskog vijeća g. Željka Pongraca**

**PREDMET: P****rijedlog Odluke o socijalnoj skrbi**

Poštovani,

Temeljem članka 55. Statuta Grada Ivanić-Grada (Službeni glasnik Grada Ivanić-Grada, broj 01/21 i 04/22), gradonačelnik Grada Ivanić-Grada utvrdio je prijedlog

**O D L U K E**

**O SOCIJALNOJ SKRBI**

Predlaže se predsjedniku Gradskog vijeća Grada Ivanić-Grada da prethodno navedeni prijedlog po potrebi dostavi nadležnom radnom tijelu Gradskog vijeća Grada Ivanić-Grada kako bi isto dalo svoje mišljenje odnosno iznijelo određeni prijedlog.

Za izvjestiteljicu na sjednici Gradskog vijeća određuje se Marina Šiprak, privremena pročelnica Upravnog odjela za lokalnu samoupravu, pravne poslove i društvene djelatnosti.

S poštovanjem,

GRADONAČELNIK:

Javor Bojan Leš, dr.vet.med.

Na temelju članka 35. Zakona o lokalnoj i područnoj (regionalnoj) samoupravi (Narodne novine, broj 33/01, 60/01, 129/05, 109/07, 125/08, 36/09, 150/11, 144/12, 19/13, 137/15, 123/17, 98/19, 144/20), članka 17. stavka 1. i članka 289. Zakona o socijalnoj skrbi (Narodne novine, broj 18/22, 46/22, 119/22) i članka 35. Statuta Grada Ivanić-Grada (Službeni glasnik Grada Ivanić-Grada, broj 01/21, 04/22), Gradsko vijeće Grada Ivanić-Grada na svojoj \_\_. sjednici održanoj dana \_\_\_\_\_\_\_\_\_ 2023. godine donijelo je sljedeću

**O D L U K U**

**O SOCIJALNOJ SKRBI**

# I. OPĆE ODREDBE

Članak 1.

Ovom Odlukom utvrđuju se korisnici i prava iz djelatnosti socijalne skrbi koja, pored prava što ih osigurava Republika Hrvatska na osnovi Zakona o socijalnoj skrbi (u daljnjem tekstu: Zakon), osigurava Grad Ivanić-Grad (u daljnjem tekstu: Grad) te se uređuju uvjeti, način i postupak za ostvarivanje tih prava.

Članak 2.

Izrazi koji se koriste u ovoj Odluci, a imaju rodno značenje, odnose se jednako na muški i ženski rod.

Članak 3.

Prava iz djelatnosti socijalne skrbi utvrđena ovom Odlukom ne mogu se ostvarivati na teret Grada ako je Zakonom ili drugim propisom uređeno da se ta prava ostvaruju prvenstveno na teret Republike Hrvatske ili na teret drugih pravnih ili fizičkih osoba.

Članak 4.

Poslove u vezi s ostvarivanjem prava propisanih ovom Odlukom obavlja nadležni upravni odjel Grada Ivanić-Grada (u daljnjem tekstu: nadležni upravni odjel Grada) u čijem se djelokrugu rada nalazi područje socijalne skrbi.

Članak 5.

Sredstva za ostvarivanje prava iz socijalne skrbi propisanih Zakonom i sredstva za druga prava utvrđena ovom Odlukom, iznad standarda propisanih Zakonom, osiguravaju se u Proračunu Grada Ivanić-Grada (u daljnjem tekstu: Proračun).

Gradsko vijeće Grada Ivanić-Grada (u daljnjem tekstu: Gradsko vijeće) prilikom donošenja Proračuna donosi Program socijalnih potreba kojim se utvrđuju vrste i opseg prava u sustavu socijalne skrbi propisane Zakonom i ovom Odlukom.

Članak 6.

Pojedini pojmovi u smislu ove Odluke imaju sljedeće značenje:

1. **korisnik** je osoba ili kućanstvo koji u sustavu socijalne skrbi ostvaruju naknadu, socijalnu uslugu ili drugi oblik pomoći propisan Zakonom ili ovom Odlukom

2. **samac** je osoba koja živi sama

3. **kućanstvo** je zajednica osoba koje zajedno žive i podmiruju troškove života

4. **dijete** je osoba do navršenih 18 godina života

5. **dijete s teškoćama u razvoju** je dijete koje zbog tjelesnih, senzoričkih, komunikacijskih, govorno-jezičnih ili intelektualnih teškoća treba dodatnu podršku za razvoj i učenje kako bi ostvarilo najbolji mogući razvojni ishod i socijalnu isključenost

6. **osoba s invaliditetom** je osoba koja ima dugotrajna tjelesna, mentalna, intelektualna ili osjetilna oštećenja koja u međudjelovanju s različitim preprekama mogu sprječavati njezino puno i učinkovito sudjelovanje u društvu na ravnopravnoj osnovi s drugima

7. **osoba potpuno nesposobna za rad** je osoba koju privremeno ili trajno nije moguće uključiti u radne procese, prema propisima o vještačenju i metodologijama vještačenja

8. **djelomično radno sposobna osoba** je osoba kod koje je utvrđen djelomičan gubitak radne sposobnosti prema propisu o vještačenju i metodologijama vještačenja

9. **beskućnik** je osoba koja nema mjesta stanovanja niti sredstva kojima bi mogla podmiriti troškove stanovanja, a smještena je ili koristi uslugu organiziranog stanovanja u prihvatilištu ili prenoćištu ili boravi na javnim ili drugim mjestima koja nisu namijenjena za stanovanje

10. **osnovne životne potrebe** su prehrana, smještaj, odjeća i druge stvari za osobne potrebe; osnovne životne potrebe djece i mladeži obuhvaćaju i potrebe koje proizlaze iz njihova razvoja i odrastanja te odgoja i obrazovanja; osnovne životne potrebe djece s teškoćama u razvoju i odraslih osoba s invaliditetom obuhvaćaju i dodatne potrebe koje proizlaze iz oštećenja njihova zdravlja odnosno invaliditeta

11. **prihod** su novčana sredstva ostvarena po osnovi rada, mirovine, primitaka od imovine ili na neki drugi način, primjerice primitak od udjela u kapitalu, kamate od štednje i sl. ostvaren u tuzemstvu i inozemstvu, umanjen za iznos uplaćenog poreza i prireza

12. **imovina** su sve pokretnine, nekretnine, imovinska prava, iznos gotovine u domaćoj i stranoj valuti, štednja odnosno novčana sredstva na osobnim računima ili štednim knjižicama, darovi, vrijednosni papiri, dionice, poslovni udjeli, stambena štednja, životno osiguranje i ostala imovina u tuzemstvu i inozemstvu.

Osoba može sama sebe uzdržavati ako sredstva za podmirenje osnovnih životnih potreba može ostvariti svojim prihodima ili imovinom koja ne služi njoj niti članovima njezine obitelji za podmirenje osnovnih životnih potreba od obveznika uzdržavanja ili na drugi način.

## II. KORISNICI SOCIJALNE SKRBI

Članak 7.

Pojam korisnika socijalne skrbi (u daljnjem tekstu: Korisnik) određen je Zakonom i ovom Odlukom.

Korisnici socijalne skrbi u smislu ove Odluke su:

1. samac i kućanstvo koji nemaju dovoljno sredstava za podmirenje osnovnih životnih potreba, a nisu ih u mogućnosti ostvariti svojim radom, prihodima, imovinom, od obveznika uzdržavanja ili na drugi način

2. druga osoba koja ispunjava uvjete propisane ovom Odlukom.

Članak 8.

Prava u sustavu socijalne skrbi utvrđena ovom Odlukom mogu se priznati ili odobriti:

1. hrvatskim državljanima s prebivalištem na području Grada

2. strancu sa stalnim boravkom na području Grada

3. osobi bez državljanstva s privremenim i stalnim boravkom i dugotrajnim boravištem na području Grada,

ako ovom Odlukom ili Zakonom u određenom slučaju nije drugačije određeno.

Iznimno od stavka 1. ovog članka, pravo na jednokratnu novčanu pomoć može se priznati i osobi koja nije obuhvaćena stavkom 1. ovog članka pod uvjetima propisanim Zakonom, ako to zahtijevaju životne okolnosti u kojima se osoba našla.

## III. PRAVA IZ SOCIJALNE SKRBI

Članak 9.

Prava iz djelatnosti socijalne skrbi utvrđena ovom Odlukom su:

1. pravo na naknadu za troškove stanovanja

2. pravo na jednokratnu naknadu

3. pravo na jednokratnu novčanu pomoć za novorođeno dijete

4. pravo na pomoć za podmirenje troškova prehrane učenika u osnovnoj školi

5. pravo na dodatni obrazovni materijal učenicima osnovnih škola

6. pravo na stipendiju

7. pravo na sufinanciranje troškova javnog prijevoza studenata

8. pravo na pomoć za podmirenje troškova prijevoza djeteta s teškoćama u razvoju i pratitelja u ustanove kategorizirane za njihove potrebe

9. pravo na pomoć za podmirenje troškova ljetovanja učenika i osoba s posebnim potrebama

10. pravo na jednokratnu novčanu pomoć umirovljenicima, korisnicima prava na nacionalnu naknadu za starije osobe i nezaposlenim osobama

11. pravo na poklon pakete

12. pravo na naknadu za pogrebne troškove.

Prava iz djelatnosti socijalne skrbi stečena na osnovi ove Odluke ne mogu se prenositi na drugo kućanstvo, niti nasljeđivati.

Korisnik prava iz područja socijalne skrbi može istovremeno ostvarivati više pojedinačnih prava odnosno oblika pomoći, ako njihovo istodobno ostvarivanje ne proturječi ovoj Odluci i drugim aktima te svrsi kojoj je priznavanje prava namijenjeno.

Članak 10.

Programom socijalnih potreba iz članka 5. ove Odluke mogu se predvidjeti i druge potrebe i programi od interesa za Grad koji će se podržavati i (su)financirati iz Proračuna Grada.

Pod potrebama i programima iz stavka 1. ovoga članka podrazumijevaju se osobito:

1. sufinanciranje Gradskog društva Crvenog križa Ivanić-Grad

2. sufinanciranje programa i projekata udruga i ustanova u zdravstvu, socijali i preventivi

3. potpore umirovljenicima i udrugama umirovljenika.

Redovnu djelatnost i javne ovlasti Gradskog društva Crvenog križa Ivanić-Grad Grad će sufinancirati u skladu sa Zakonom o Hrvatskom Crvenom Križu.

Sufinanciranje programa i projekata udruga u zdravstvu, socijali i preventivi provodit će se sukladno mogućnostima Proračuna Grada, odredbama Uredbe o kriterijima, mjerilima i postupcima financiranja i ugovaranja programa i projekata od interesa za opće dobro koje provode udruge, Programa socijalnih potreba Grada te temeljem provedenog javnog poziva za ostvarivanje prava na financiranje programa, projekata i manifestacija.

Udruge te druge pravne i fizičke osobe iz ovog članka, zahtjeve za sufinanciranje svoje djelatnosti i programa podnose nadležnom upravnom odjelu Grada u skladu s javnim pozivom za sufinanciranje tih djelatnosti i programa, kojeg nadležni upravni odjel Grada javno objavljuje.

**1. PRAVO NA NAKNADU ZA TROŠKOVE STANOVANJA**

Članak 11.

Pravo na naknadu za troškove stanovanja priznaje se korisniku zajamčene minimalne naknade, osim beskućniku koji se nalazi u prenoćištu, prihvatilištu ili mu je priznata usluga smještaja u organiziranom stanovanju, žrtvi nasilja u obitelji i žrtvi trgovanja ljudima kojoj je priznata usluga smještaja u kriznim situacijama.

Pravo na naknadu za troškove stanovanja može ostvariti samac ili kućanstvo pod uvjetima propisanim Zakonom, ako plaćanje troškova stanovanja ne ostvaruje po drugoj osnovi.

Troškovi stanovanja u smislu Zakona i ove Odluke odnose se na najamninu, komunalne naknade, troškove grijanja, vodne usluge te troškove koji su nastali zbog radova na povećanju energetske učinkovitosti zgrade.

Korisnicima zajamčene minimalne naknade mogu se podmiriti i troškovi odvoza otpada.

Grad osigurava u svom Proračunu sredstva za ostvarivanje prava na troškove stanovanja, pod uvjetima i na način propisan Zakonom.

Iznimno od stavka 4. ovog članka, dio troškova stanovanja koji se odnose na troškove ogrjeva korisnika koji se griju na drva osigurava se iz sredstava državnog proračuna.

Članak 12.

Pravo na naknadu za troškove stanovanja priznaje se korisniku zajamčene minimalne naknade u visini od 30 % iznosa zajamčene minimalne naknade priznate samcu, odnosno kućanstvu.

Ako su troškovi stanovanja manji od 30 % iznosa zajamčene minimalne naknade, pravo na naknadu za troškove stanovanja priznaje se u iznosu stvarnih troškova stanovanja.

Naknada za troškove stanovanja podmiruje se djelomično ili u potpunosti izravno u ime i za račun korisnika zajamčene minimalne naknade.

Grad može naknadu za troškove stanovanja djelomično ili u potpunosti podmiriti isplatom novčanih sredstava korisniku.

Članak 13.

Postupak za priznavanje prava na naknadu za troškove stanovanja pokreće se na zahtjev stranke ili po službenoj dužnosti. Korisnik je dužan nadležnom upravnom odjelu Grada, uz zahtjev za priznavanje prava na naknadu za troškove stanovanja, priložiti presliku rješenja kojim je korisniku priznato pravo na zajamčenu minimalnu naknadu.

U svrhu plaćanja troškova stanovanja određenih Zakonom i ovom Odlukom, korisnik je dužan dostavljati preslike računa koje duže istog, a kako bi se utvrdila visina stvarnih troškova korisnika. Ukoliko je iz priloženih računa razvidno da su stvarni troškovi stanovanja manji od 30 % iznosa zajamčene minimalne naknade, priznat će mu se naknada za troškove stanovanja u visini njegovih stvarnih troškova. Utvrdi li se iz priloženih računa da su stvarni troškovi stanovanja veći od 30 % iznosa zajamčene minimalne naknade, priznat će mu se naknada za troškove stanovanja u visini 30 % iznosa zajamčene minimalne naknade.

Naknada za troškove slobodno ugovorene najamnine za najmoprimca priznaje se na temelju ugovora o najmu ovjerenog kod javnog bilježnika.

Članak 14.

O pravu na naknadu za troškove stanovanja odlučuje nadležni upravni odjel Grada svojim rješenjem.

Nakon podnošenja urednog zahtjeva za priznavanje prava na naknadu za troškove stanovanja, korisniku se priznaje pravo s danom podnošenja zahtjeva ili pokretanja postupka po službenoj dužnosti.

Za mjesec u kojem je priznato pravo na naknadu za troškove stanovanja korisniku će se priznati ili isplatiti iznos razmjeran broju dana od dana priznavanja prava na naknadu za troškove stanovanja do posljednjeg dana u mjesecu.

Nadležni upravni odjel Grada će po potrebi, na osnovi obavijesti korisnika ili na osnovi podataka pribavljenih po službenoj dužnosti, preispitati činjenice i okolnosti koje su bile odlučujuće za donošenje rješenja o priznavanju prava na naknadu za troškove stanovanja te u slučaju promijenjenih okolnosti o kojima ovisi priznanje prava i visina priznatog iznosa donijeti novo rješenje.

**2. PRAVO NA JEDNOKRATNU NAKNADU**

Članak 15.

Pravo na jednokratnu naknadu može se odobriti samcu ili kućanstvu koji zbog podmirenja izvanrednih troškova nastalih zbog trenutačnih životnih okolnosti (rođenje ili obrazovanje djeteta, bolest ili smrt člana obitelji, prirodne nepogode, izvanredni troškovi uzrokovani požarom, nesrećom i slično), nije u mogućnosti podmiriti osnovne životne potrebe odnosno razriješiti posljedice takvog stanja ili okolnosti.

Pravo na jednokratnu naknadu može se priznati i radi nabave osnovnih predmeta u kućanstvu ili nabave nužne odjeće ili obuće ako se nabava istih ne može osigurati putem humanitarnih organizacija.

Pravo na jednokratnu naknadu može se priznati i radi potrebe sanacije stambenog objekta u kojem živi samac ili kućanstvo, posebno u slučaju ako se radi o dobrobiti maloljetne djece.

Članak 16.

Postupak za odobravanje jednokratne naknade pokreće se na pisani zahtjev stranke, u kojem je ista obavezna navesti razloge za postojanje potrebe za jednokratnom naknadom.

U postupku razmatranja zahtjeva nadležni upravni odjel Grada može zatražiti dodatnu dokumentaciju radi potvrde opravdanosti zahtjeva za priznavanje prava na jednokratnu naknadu.

Grad će nakon pokretanja zahtjeva od strane zainteresirane stranke zatražiti mišljenje o opravdanosti zahtjeva od nadležne ustanove socijalne skrbi.

Jednokratna naknada može se odobriti i na prijedlog nadležne ustanove socijalne skrbi.

Jednokratna naknada odobrava se u novcu, a može se isplatiti i u naravi ako se na temelju utvrđenih okolnosti ocijeni ili se može osnovano pretpostaviti da korisnik naknadu neće koristiti namjenski.

Pravo na jednokratnu naknadu iz prethodnih stavaka ovog članka i način njezine isplate utvrđuje nadležni upravni odjel Grada rješenjem.

Članak 17.

Istoj osobi ili kućanstvu jednokratna naknada može se odobriti najviše do iznosa koji je utvrđen Programom socijalnih potreba Grada koji Gradsko vijeće svake godine donosi uz Proračun.

**3. PRAVO NA JEDNOKRATNU NOVČANU POMOĆ ZA NOVOROĐENO DIJETE**

Članak 18.

Za svako novorođeno dijete pravo na jednokratnu novčanu pomoć Grada Ivanić-Grada ostvaruje roditelj ili skrbnik s prebivalištem na području Grada.

Pravo na dodjelu i visinu novčanog iznosa iz stavka 1. ovog članka može ostvariti roditelj (skrbnik) na temelju Pravilnika o ostvarivanju prava na pomoć Grada Ivanić-Grada za opremu novorođenog djeteta kojeg donosi Gradonačelnik Grada Ivanić-Grada (u daljnjem tekstu: Gradonačelnik).

Postupak za priznavanje prava na jednokratnu novčanu pomoć za novorođeno dijete pokreće se na zahtjev roditelja ili skrbnika novorođenog djeteta putem usluge e-Novorođenče ili osobno.

**4. PRAVO NA POMOĆ ZA PODMIRENJE TROŠKOVA PREHRANE UČENIKA U OSNOVNOJ ŠKOLI**

Članak 19.

Pravo na podmirenje u cijelosti troškova prehrane učenika u osnovnoj školi ostvaruje učenik u socijalnoj potrebi, a na temelju odluke ravnatelja osnovne škole u suradnji s nadležnim državnim tijelima, ukoliko pravo na podmirenje troškova prehrane ne ostvaruje po nekoj drugoj osnovi.

Pravo na djelomično podmirenje troškova prehrane učenika u osnovnoj školi ostvaruju svi ostali učenici osnovnih škola na temelju odluke ravnatelja, ukoliko pravo na podmirenje troškova prehrane ne ostvaruju po nekoj drugoj osnovi.

Zaključak o raspodjeli sredstava osnovnim školama, za podmirenje troškova prehrane učenika, donosi Gradonačelnik.

**5. PRAVO NA DODATNI OBRAZOVNI MATERIJAL UČENICIMA OSNOVNIH ŠKOLA**

Članak 20.

Grad svake godine Programom socijalnih potreba Grada osigurava novčana sredstva za nabavu dodatnog obrazovnog materijala učenicima osnovnih škola, sukladno mogućnostima Proračuna.

Pravo na radne materijale ostvaruju učenici osnovnih škola na području Grada, sukladno Odluci koju za svaku školsku godinu donosi Gradonačelnik.

**6. PRAVO NA STIPENDIJU**

Članak 21.

Pravo na stipendiju mogu ostvariti učenici i studenti s prebivalištem na području Grada, u skladu s Pravilnikom o stipendiranju učenika i studenata s područja Grada Ivanić-Grada kojeg donosi Gradsko vijeće. Istim se utvrđuju opći uvjeti, kategorije, postupak i kriteriji dodjele stipendija Grada.

**7. PRAVO NA SUFINANCIRANJE TROŠKOVA JAVNOG PRIJEVOZA STUDENATA**

Članak 22.

Pravo na sufinanciranje troškova javnog prijevoza može se odobriti redovitim studentima s prebivalištem na području Grada, ukoliko pravo na sufinanciranje ne ostvaruju po nekoj drugoj osnovi.

Odluku o sufinanciranju javnog prijevoza iz stavka 1. ovog članka te kriterije i način sufinanciranja donosi Gradonačelnik.

Za priznavanje prava na sufinanciranje javnog prijevoza student podnosi zahtjev nadležnom upravnom odjelu Grada.

**8. PRAVO NA POMOĆ ZA PODMIRENJE TROŠKOVA PRIJEVOZA DJETETA S TEŠKOĆAMA U RAZVOJU I PRATITELJA U USTANOVE KATEGORIZIRANE ZA NJHOVE POTREBE**

Članak 23.

Pravo na pomoć za podmirenje troškova prijevoza djeteta s teškoćama u razvoju i njegovog pratitelja radi potrebe školovanja i rehabilitacije, a izvan područja Grada Ivanić-Grada, može se ostvariti kad način podmirenja takvih troškova nije uređen drugim propisima i kad je potreba utvrđena odgovarajućom stručnom dokumentacijom (rješenjem, nalazom, mišljenjem, potvrdom ili sličnim) nadležnog, odnosno odgovarajućeg tijela.

Visinu prava iz stavka 1. ovog članka utvrđuje Gradonačelnik.

**9. PRAVO NA POMOĆ ZA PODMIRENJE TROŠKOVA LJETOVANJA UČENIKA I OSOBA S INVALIDITETOM**

Članak 24.

Pravo na pomoć za podmirenje troškova ljetovanja učenika mogu ostvariti roditelj, skrbnik ili udomitelj djeteta s prebivalištem na području Grada za dijete koje polazi osnovnu školu, a na prijedlog kojeg Gradsko društvo Crvenog križa utvrđuje u suradnji s nadležnom ustanovom socijalne skrbi i osnovnim školama na području Grada.

Pravo iz stavka 1. ovog članka mogu ostvariti i osobe s invaliditetom s prebivalištem na području Grada.

Navedeno pravo iz stavka 1. i 2. ovog članka ostvaruje se na temelju Sporazuma kojeg Grad sklapa s Gradskim društvom Crvenog križa Ivanić-Grad i nadležnom ustanovom socijalne skrbi.

**10. PRAVO NA JEDNOKRATNU NOVČANU POMOĆ UMIROVLJENICIMA, KORISNICIMA PRAVA NA NACIONALNU NAKNADU ZA STARIJE OSOBE I NEZAPOSLENIM SOBAMA**

Članak 25.

Pravo na jednokratnu novčanu pomoć može se odobriti sukladno mogućnostima Proračuna i to:

1. umirovljenicima s prebivalištem na području Grada,

2. korisnicima prava na nacionalnu naknadu za starije osobe s prebivalištem na području Grada kojima je to pravo utvrđeno rješenjem,

3. nezaposlenim osobama s prebivalištem na području Grada koje su prijavljene kao nezaposlene osobe kod Hrvatskog zavoda za zapošljavanje, Područne službe Zagreb, Ispostave Ivanić-Grad.

Članak 26.

Odluku o isplati jednokratne novčane pomoći iz članka 25. ove Odluke te postupku isplate iste donosi Gradonačelnik.

**11. PRAVO NA POKLON PAKETE**

Članak 27.

Pravo na poklon pakete prigodom Uskrsa, Međunarodnog dana starijih osoba, te božićnih i novogodišnjih blagdana imaju:

- djeca iz obitelji u socijalnoj potrebi - korisnici zajamčene minimalne naknade (prema evidenciji nadležne ustanove socijalne skrbi),

- starije i nemoćne osobe - korisnici zajamčene minimalne naknade (prema evidenciji nadležne ustanove socijalne skrbi),

- osobe starije od 90 godina (prema evidenciji nadležnog Matičnog ureda),

- osobe s invaliditetom - korisnici prava na osobnu invalidninu (prema evidenciji nadležne ustanove socijalne skrbi).

Navedeno pravo iz stavka 1. ovog članka ostvaruje se na temelju Sporazuma kojeg Grad sklapa s Gradskim društvom Crvenog križa Ivanić-Grad i nadležnom ustanovom socijalne skrbi.

Nabavu i distribuciju poklon paketa korisnicima obavit će Gradsko društvo Crvenog križa.

**12. PRAVO NA NAKNADU ZA POGREBNE TROŠKOVE**

Članak 28.

Grad može odobriti podmirenje pogrebnih troškove za umrle osobe koje su imale posljednje prijavljeno prebivalište na području Grada i to:

* za osobe koje to pravo ne ostvaruju preko nadležne ustanove socijalne skrbi, a vlastita obitelji ili srodnici nisu u mogućnosti podmiriti pogrebne troškove,
* za osobe koje nemaju nasljednika niti zakonskih obveznika koji su dužni snositi pogrebne troškove za umrlu osobu,
* za neidentificirane osobe čiji su posmrtni ostaci pronađeni na području Grada, bez obzira na prebivalište,
* za ostale osobe sukladno Zakonu.

Grad će u slučaju iz stavka 1. ovog članka podmiriti samo minimalne i nužne pogrebne troškove umrle osobe i to u pravilu pravnoj osobi registriranoj za usluge pogreba koja je izvršila uslugu.

Za umrle hrvatske ratne vojne invalide i umrle hrvatske branitelje iz Domovinskog rata koji su u trenutku smrti imali prijavljeno prebivalište na području Grada i ako oni ili članovi njihove uže ili šire obitelji nemaju na korištenju grobno mjesto te ako ga nisu ustupili na korištenje trećoj osobi, Grad će osigurati na korištenje grobno mjesto s betoniranim okvirom uz nadoplatu polovice predviđenog iznosa od strane Grada.

Grad može pogrebne troškove umrle osobe namiriti iz imovine pokojnika ili njegovih obveznika uzdržavanja. Ukoliko umrla osoba nema imovine, Grad će troškove ukopa namiriti iz Proračuna Grada.

O podmirenju troškova pogreba, postupku i načinu provedbe plaćanja istih te odobravanju izdvajanja potrebnih novčanih sredstava odlučuje Gradonačelnik posebnom odlukom, u skladu s mogućnostima Proračuna Grada.

**IV. NADLEŽNOST I POSTUPAK**

Članak 29.

Postupak priznavanja prava propisanih ovom Odlukom, ako istom ili drugim aktom nije određeno drugačije, pokreće se na zahtjev zainteresirane stranke, bračnog druga, punoljetnog djeteta, roditelja, skrbnika ili udomitelja.

Iznimno, postupak iz stavka 1. ovoga članka može pokrenuti i nadležni upravni odjel Grada po službenoj dužnosti kada utvrdi ili sazna da je s obzirom na postojeće činjenično stanje radi zaštite stranke potrebno pokrenuti postupak radi priznavanja prava.

Pri pokretanju postupka po službenoj dužnosti, tijelo iz stavka 2. ovoga članka uzima u obzir obavijesti drugih članova kućanstva, građana, ustanova, udruga, vjerskih zajednica, trgovačkih društava te upozorenja državnih i drugih tijela.

Ako ovom Odlukom ili drugim aktom donesenim za potrebe provedbe ove Odluke nije drugačije određeno, zahtjev iz stavka 1. ovog članka podnosi se nadležnom upravnom odjelu Grada.

Članak 30.

Uz zahtjev za priznavanje prava iz ove Odluke podnositelj zahtjeva dužan je nadležnom upravnom odjelu Grada dostaviti odnosno predočiti odgovarajuću dokumentaciju te dokaze o opravdanosti i osnovanosti zahtjeva sukladno mjerodavnim propisima i aktima.

Ako je to potrebno radi trajnijeg ostvarivanja prava iz ove Odluke, nadležni upravni odjel Grada može od podnositelja zahtjeva, odnosno od korisnika prava, zahtijevati da odgovarajuće isprave

i dokaze za daljnje ostvarivanje prava dostavi i tijekom korištenja prava.

U rješavanju zahtjeva nadležni upravni odjel Grada može posjetom kućanstvu odnosno podnositelju zahtjeva ili na drugi prikladan način ispitati činjenice, okolnosti i uvjete koji mogu utjecati na utvrđivanje prava.

Članak 31.

U rješavanju zahtjeva za ostvarivanje prava iz ove Odluke nadležni upravni odjel Grada prema potrebi surađuje s drugim upravnim odjelima Grada, nadležnom ustanovom socijalne skrbi, Gradskim društvom Crvenog križa Ivanić-Grad te s drugim pravnim i fizičkim osobama za koje procjeni da bi mogle pomoći pri rješavanju istog.

Kad se pojedina prava iz ove Odluke mogu ostvariti isplatama pravnim osobama u ime i za račun korisnika prava, takav se način isplate može urediti rješenjem ili drugim aktom kojeg donosi nadležni upravni odjel Grada.

Članak 32.

Ako ovom Odlukom ili drugim aktima nije propisano drugačije, o zahtjevu za priznavanje prava iz ove Odluke odlučuje nadležni upravni odjel Grada rješenjem.

Protiv pojedinačnog akta iz stavka 1. ovoga članka može se izjaviti žalba nadležnom upravnom tijelu jedinice područne (regionalne) samouprave u roku od 15 dana od dana dostave pojedinačnog akta.

Članak 33.

Nadležni upravni odjel Grada može, radi preispitivanja osnovanosti ostvarivanja prava iz ove Odluke, povremeno preispitati činjenice i okolnosti odlučujuće za ostvarivanje prava.

Ako se promijene okolnosti i uvjeti o kojima prema ovoj Odluci i drugim posebno donesenim aktima ovisi daljnje ostvarivanje pojedinog prava, nadležni upravni odjel Grada će o tome donijeti novi ili izmijenjeni pojedinačni akt.

Članak 34.

Nadležni upravni odjel Grada ima pravo i obvezu nadzirati da li se sredstva odobrena za ostvarivanje prava sukladno odredbama ove Odluke koriste u svrhu za koju su namijenjena.

Na zahtjev nadležnog upravnog odjela Grada korisnik prava iz ove Odluke dužan ga je pisano izvijestiti o korištenju odobrenih sredstava, te pružiti dokaze da je odobrena sredstva koristio u skladu s rješenjem ili drugim aktom iz članka 32. ove Odluke

Članak 35.

Za točnost podataka navedenih u zahtjevu za ostvarivanje prava i podataka danih u postupku preispitivanja uvjeta za daljnje priznavanje prava iz ove Odluke podnositelj zahtjeva, odnosno korisnik prava odgovara materijalno i kazneno.

Korisnik prava iz ove Odluke dužan je sukladno Zakonu obavijestiti nadležni upravni odjel Grada o svakoj promjeni koja utječe na daljnje korištenje prava i usluga ili na visinu priznatog iznosa, najkasnije u roku od osam dana od dana nastanka promjene.

Ako se promijene okolnosti i uvjeti o kojima, prema ovoj Odluci i drugim posebno donesenim aktima, ovisi daljnje priznavanje pojedinog prava, odnosno na osnovi obavijesti korisnika ili na osnovi podataka pribavljenih po službenoj dužnosti, nadležni upravni odjel Grada donijet će novo rješenje ili izmijenjeni pojedinačni akt.

Članak 36.

Nadležni upravni odjel Grada dužan je voditi propisane evidencije te izrađivati izvješća i dokumentaciju o ostvarivanju prava po osnovi ove Odluke i mjerodavnih zakonskih i drugih pozitivnih propisa.

Nadležni upravni odjel Grada dužan je s nadležnom ustanovom socijalne skrbi i drugim pružateljima socijalnih usluga razmjenjivati podatke o naknadama i drugim pravima iz ove Odluke u skladu s propisom kojim se uređuje zaštita osobnih podataka.

**V. RAD ZA OPĆE DOBRO**

Članak 37.

Grad je dužan organizirati rad za opće dobro bez naknade za radno sposobne i djelomično radno sposobne samce ili članove kućanstva koji su korisnici prava na zajamčenu minimalnu naknadu te snositi troškove za provedbu rada za opće dobro i zaštite na radu.

Rad za opće dobro bez naknade izvršava se na temelju ugovora kojim se određuje trajanje rada, mjesto obavljanja rada, opseg i vrsta posla.

Radno sposoban i djelomično radno sposoban samac ili član kućanstva koji je korisnik prava na zajamčenu minimalnu naknadu dužan je odazvati se pozivu Grada za sudjelovanje u radovima za opće dobro bez naknade.

Odredba stavka 3. ovog članka ne odnosi se na osobe iz članka 26. Zakona.

U radovima za opće dobro bez naknade osobe iz stavka 3. ovog članka mogu sudjelovati od 60 do 90 sati mjesečno.

Grad će upućivati pozive za rad za opće dobro, u pravilu pisanim putem, na dokaziv način, radno sposobnim i djelomično radno sposobnim samcima ili članovima kućanstva koji su korisnici zajamčene minimalne naknade i koji se nalaze na popisu nadležne ustanove socijalne skrbi.

Grad može pozive za rad za opće dobro bez naknade upućivati i korisnicima prava na jednokratnu naknadu, a koji nisu korisnici zajamčene minimalne naknade.

Članak 38.

Pravo na zajamčenu minimalnu naknadu prestaje samcu ili se iznos zajamčene minimalne naknade umanjuje kućanstvu za pripadajući udio člana kućanstva ako se radno sposoban ili djelomično radno sposoban samac ili član kućanstva ne odazove urednom pozivu Grada za sudjelovanje u radovima za opće dobro bez naknade, s danom na koji se bio dužan odazvati pozivu.

Korisniku iz stavka 1. ovog članka ne može se priznati pravo na zajamčenu minimalnu naknadu odnosno uvećanje iznosa zajamčene minimalne naknade za kućanstvo u pripadajućem dijelu člana kućanstva koji se nije odazvao pozivu Grada za sudjelovanje u radovima za opće dobro bez naknade, u roku od šest mjeseci od dana prestanka prava.

Korisnik prava na jednokratnu naknadu, koji nije korisnik zajamčene minimalne naknade, a koji se nije odazvao pozivu Grada za sudjelovanje u radovima za opće dobro bez naknade, gubi pravo na odobrenje jednokratne naknade iz proračuna Grada i to u razdoblju od sljedećih šest mjeseci, nakon mjeseca u kojem se korisnik nije odazvao pozivu.

Neodazivanje korisnika u slučaju bolesti, više sile i drugih nepredviđenih okolnosti, smatra se opravdanim razlogom za neodazivanje korisnika za sudjelovanje u radovima za opće dobro bez naknade, što je korisnik obavezan dokazati pisanom dokumentacijom nadležnog tijela.

Osobu može privremeno ili trajno proglasiti nesposobnom za rad isključivo nadležno tijelo vještačenja.

Za sve što nije propisano odredbama Zakona, ove Odluke i drugih akata, Gradsko vijeće ovlašćuje Gradonačelnika Grada Ivanić-Grada.

Članak 39.

Nadležna ustanova socijalne skrbi i Grad dužni su međusobno surađivati u provođenju mjere rada za opće dobro bez naknade sukladno odredbama Zakona.

Članak 40.

Grad će u suradnji s trgovačkim društvom Komunalni centar Ivanić-Grad d.o.o. raspoređivati korisnike na poslovima radova za opće dobro, kao što su čišćenje, održavanje i uređivanje javnih i drugih površina, kao i pomoć u provedbi organizacije raznih manifestacija te sličnih poslova na području Grada.

Radi realizacije radova za opće dobro bez naknade Gradonačelnik će s trgovačkim društvom **Komunalni centar Ivanić-Grad d.o.o. sklopiti** sporazum o provođenju radova za opće dobro bez naknade na području Grada, kojim će se regulirati međusobna prava i obveze.

**VI. PRIJELAZNE I ZAVRŠNE ODREDBE**

Članak 41.

Na pitanja koja nisu uređena ovom Odlukom odgovarajuće se primjenjuju odredbe Zakona i podzakonskih propisa.

Članak 42.

Danom stupanja na snagu ove Odluke prestaje važiti Odluka o socijalnoj skrbi (Službeni glasnik Grada Ivanić-Grada, broj 01/20 i 10/20).

Članak 43.

Postupci započeti do stupanja na snagu ove Odluke dovršit će se sukladno odredbama Odluke o socijalnoj skrbi (Službeni glasnik Grada Ivanić-Grada, broj 01/20 i 10/20).

Članak 44.

Ova Odluka stupa na snagu osmoga dana od dana objave u Službenom glasniku Grada Ivanić-Grada.

REPUBLIKA HRVATSKA

ZAGREBAČKA ŽUPANIJA

GRAD IVANIĆ-GRAD

GRADSKO VIJEĆE

KLASA: Predsjednik Gradskog vijeća:

URBROJ:

Ivanić-Grad, \_\_\_\_\_\_\_\_\_\_ 2023. Željko Pongrac, pravnik kriminalist

|  |  |
| --- | --- |
| **PREDMET:** | Prijedlog Odluke o socijalnoj skrbi |
| **PRAVNI TEMELJ:** | Na temelju članka 35. Zakona o lokalnoj i područnoj (regionalnoj) samoupravi (Narodne novine, broj 33/01, 60/01, 129/05, 109/07, 125/08, 36/09, 150/11, 144/12, 19/13, 137/15, 123/17, 98/19, 144/20), članka 17. stavka 1. i članka 289. Zakona o socijalnoj skrbi (Narodne novine, broj 18/22, 46/22, 119/22) i članka 35. Statuta Grada Ivanić-Grada (Službeni glasnik Grada Ivanić-Grada, broj 01/21, 04/22) |
| **STRUČNA OBRADA:** | Upravni odjel za lokalnu samoupravu, pravne poslove i društvene djelatnosti |
| **NADLEŽNOST ZA DONOŠENJE:** | Gradsko vijeće Grada Ivanić-Grada |

**OBRAZLOŽENJE:**

Pravni temelj za donošenje ove Odluke su odredbe članka 17. stavka 1. i članka 289. Zakona o socijalnoj skrbi (Narodne novine, broj 18/22, 46/22, 119/22).

Odredbom članka 17. stavka 1. Zakona o socijalnoj skrbi (Narodne novine, broj 18/22, 46/22, 119/22) propisano je kako djelatnost socijalne skrbi, čiji je cilj pružanje pomoći socijalno ugroženim osobama, kao i osobama u nepovoljnim osobnim ili obiteljskim okolnostima, obavljaju i jedinice lokalne i područne (regionalne) samouprave.

Odredbom članka 289. stavka 2. Zakona o socijalnoj skrbi (Narodne novine, broj 18/22, 46/22, 119/22) propisano je kako su jedinice lokalne samouprave dužne u svom proračunu osigurati sredstva za ostvarivanje prava za podmirenje troškova stanovanja, koje pravo su jedinice lokalne samouprave, sukladno Zakonu o socijalnoj skrbi, dužne priznati korisniku zajamčene minimalne naknade (osim beskućniku koji se nalazi u prenoćištu, prihvatilištu ili mu je priznata usluga smještaja u organiziranom stanovanju, žrtvi nasilja u obitelji i žrtvi trgovanja ljudima kojoj je priznata usluga smještaja u kriznim situacijama). Troškovi stanovanja, sukladno Zakonu o socijalnoj skrbi, odnose se na najamninu, komunalne naknade, troškove grijanja, vodne usluge te troškove koji su nastali zbog radova na povećanju energetske učinkovitosti zgrade, a prema članku 11. stavku 4. Odluke o socijalnoj skrbi Grada Ivanić-Grada i na troškove odvoza otpada. Sukladno Zakonu o socijalnoj skrbi, pravo na naknadu za troškove stanovanja jedinica lokalne samouprave je dužna priznati korisnicima naknade za troškove stanovanja u visini od najmanje 30% iznosa zajamčene minimalne naknade priznate samcu odnosno kućanstvu. Ako su troškovi stanovanja manji od 30% zajamčene minimalne naknade, pravo na naknadu za troškove stanovanja priznaje se u iznosu stvarnih troškova stanovanja. Jedinica lokalne samouprave može naknadu za troškove stanovanja djelomično ili u potpunosti podmiriti izravno u ime i za račun korisnika zajamčene minimalne naknade. Iznimno od navedenoga, dio troškova stanovanja koji se odnosi na troškove ogrjeva korisnika koji se griju na drva osigurava se iz sredstava državnog proračuna.

Nadalje, odredbom članka 289. stavka 7. Zakona o socijalnoj skrbi (Narodne novine, broj 18/22, 46/22, 119/22) propisano je kako jedinice lokalne i područne (regionalne) samouprave mogu osigurati sredstva za ostvarivanje novčanih naknada i socijalnih usluga stanovnicima na svom području u većem opsegu nego što je utvrđeno u ovom Zakonu, na način propisan njihovim općim aktom, ako u svom proračunu imaju za to osigurana sredstva.

Slijedom navedenoga, Odlukom o socijalnoj skrbi Grada Ivanić-Grada propisana su sljedeća prava iz djelatnosti socijalne skrbi:

1. pravo na naknadu za troškove stanovanja

2. pravo na jednokratnu naknadu

3. pravo na jednokratnu novčanu pomoć za novorođeno dijete

4. pravo na pomoć za podmirenje troškova prehrane učenika u osnovnoj školi

5. pravo na dodatni obrazovni materijal učenicima osnovnih škola

6. pravo na stipendiju

7. pravo na sufinanciranje troškova javnog prijevoza studenata

8. pravo na pomoć za podmirenje troškova prijevoza djeteta s teškoćama u razvoju i pratitelja u ustanove kategorizirane za njihove potrebe

9. pravo na pomoć za podmirenje troškova ljetovanja učenika i osoba s posebnim potrebama

10. pravo na jednokratnu novčanu pomoć umirovljenicima, korisnicima prava na nacionalnu naknadu za starije osobe i nezaposlenim osobama

11. pravo na poklon pakete

12. pravo na naknadu za pogrebne troškove.

Sredstva za provedbu ove Odluke osigurana su u proračunu Grada Ivanić-Grada za 2023. godinu.

Slijedom navedenoga, Gradskom vijeću Grada Ivanić-Grada predlaže se usvajanje ove Odluke.