Odredbom članka 80. stavka 1. Zakona o lokalnim izborima (Narodne novine, broj 144/12, 121/16, 98/19, 42/20, 144/20, 37/21), dalje u tekstu: Zakon o lokalnim izborima, propisano je kako članu predstavničkog tijela prestaje mandat u sljedećim slučajevima:

1. ako podnese ostavku, danom dostave pisane ostavke sukladno pravilima o dostavi propisanim Zakonom o općem upravnom postupku,
2. ako je pravomoćnom sudskom odlukom potpuno lišen poslovne sposobnosti, danom pravomoćnosti sudske odluke,
3. ako je pravomoćnom sudskom presudom osuđen za kazneno djelo na kaznu zatvora u trajanju od najmanje šest mjeseci ili mu je ta kazna zamijenjena radom za opće dobro ili uvjetnom osudom, danom pravomoćnosti presude, osim za kaznena djela iz članka 13. stavka 3. Zakona o lokalnim izborima,
4. danom odjave prebivališta s područja jedinice,
5. ako mu prestane hrvatsko državljanstvo, danom prestanka državljanstva sukladno odredbama zakona kojim se uređuje hrvatsko državljanstvo,
6. smrću.

Slijedom navedenog, utvrđuje se kako je vijećniku Krešimiru Ceraniću koji je izabran u Gradsko vijeće Grada Ivanić-Grada s liste Hrvatska demokratska zajednica – HDZ, Hrvatska socijalno-liberalna stranka – HSLS, Narodna stranka – Reformisti – Reformisti, Hrvatska narodna stranka – liberalni demokrati – HNS i Hrvatska stranka umirovljenika – HSU te koji je pripadao Narodnoj stranci – Reformisti – Reformisti, prestao mandat u Gradskom vijeću Grada Ivanić-Grada smrću dana 17. siječnja 2023. godine.

Nadalje, odredbom članka 81. stavka 1. i 3. Zakona o lokalnim izborima propisano je kako članovi predstavničkih tijela imaju zamjenike koji obnašaju tu dužnost ukoliko članu predstavničkog tijela mandat miruje ili prestane prije isteka vremena na koje je izabran, a člana predstavničkog tijela izabranog na kandidacijskoj listi dviju ili više političkih stranaka zamjenjuje neizabrani kandidat s iste liste s koje je izabran i član kojem je mandat prestao ili mu miruje, a određuju ga političke stranke sukladno sporazumu, odnosno ako sporazum nije zaključen, određuju ga dogovorno, a ako ne postignu dogovor, zamjenjuje ga prvi sljedeći neizabrani kandidat s liste. O sklopljenom sporazumu kao i postignutom dogovoru političke stranke dužne su obavijestiti nadležno upravno tijelo jedinice.

Sukladno odredbi članka 81. stavka 1. i 3. Zakona o lokalnim izborima te točci VI. stavku 2. Sporazuma o sastavu i redoslijedu kandidacijske liste za izbor članova Gradskog vijeća Grada Ivanić-Grada i kandidaturi za izbor gradonačelnika Grada Ivanić-Grada i njegovog zamjenika od 20. travnja 2021. godine sklopljenom između Gradske organizacije Hrvatske demokratske zajednice Ivanić-Grad i Gradske organizacije Narodne stranke – Reformisti Ivanić-Grad, predsjednik Gradske organizacije Hrvatske demokratske zajednice Ivanić-Grad kao ovlašteni predlagatelj, dana 10. veljače 2023. godine dostavio je Upravnom odjelu za lokalnu samoupravu, pravne poslove i društvene djelatnosti Odluku Gradske organizacije Hrvatske demokratske zajednice Ivanić-Grad od 09. veljače 2023. godine kojom se gđa. Aleksandra Toth predlaže kao zamjenica vijećnika u Gradskom vijeću Grada Ivanić-Grada.

Slijedom navedenog, sukladno odredbi članka 80. stavka 1. točka 6. Zakona o lokalnim izborima u vezi s odredbom članka 81. stavka 1. i 3. Zakona o lokalnim izborima i članka 7. Poslovnika Gradskog vijeća Grada Ivanić-Grada (Službeni glasnik Grada Ivanić-Grada, broj 02/21), utvrđuje se kako su ispunjeni zakonski uvjeti za početak mandata zamjenici vijećnika gđi. Aleksandri Toth.